
 R A P O R T 
asupra propunerii legislative pentru modificarea şi completarea 

OUG 108/2001 privind exploataţiile agricole


Comisia pentru agricultură, silvicultură, industrie alimentară şi servicii specifice a fost sesizată în fond, spre dezbatere şi avizare, cu propunerea legislativă pentru modificarea şi completarea OUG 108/2001 privind exploataţiile agricole, transmisă cu adresa nr. 78 din 3 aprilie 2002.


La întocmirea raportului, Comisia a avut în vedere avizul Consiliului Legislativ, avizul Comisiei pentru administraţie publică, amenajarea teritoriului şi echilibru ecologic, precum şi punctul de vedere al Guvernului.


Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr. 108/2001 privind exploataţiile agricole, avându-se în vedere redimensionarea suprafeţelor minime pentru exploataţiile agricole comerciale, precum şi extinderea facilităţilor pentru exploataţiile agricole familiale.


În raport cu obiectul şi conţinutul său, propunerea legislativă face parte din categoria legilor ordinare, potrivit prevederilor art. 72 din Constituţie.

La dezbaterea propunerii legislative a participat ca invitat, în conformitate cu prevederile art.51 şi 52 din Regulamentul Camerei Deputaţilor: Alexandru Adrian - şef serviciu exploataţii agricole, Ministerul Agriculturii, Alimentaţiei şi Pădurilor.

La lucrările comisiei au fost prezenţi 31 de deputaţi din totalul de 32 de deputaţi.

Raportul comisiei a fost adoptat cu  9 voturi împotrivă, în şedinţa din 11.09.2002.
În urma dezbaterii, Comisia propune respingerea propunerii legislative pentru următoarele considerente:

· Soluţiile propuse în prezenta propunere legislativă se regăsesc, cu excepţia celor ce vizează modificarea art. 5, în cuprinsul Legii nr. 166/2002, lege care aprobă cu modificări şi completări Ordonanţa de urgenţă a Guvernului nr. 108/2001 privind exploataţiile agricole

· Modificarea dimensiunilor minime, în sensul reducerii acestora, apare în dezacord cu scopul principal al reglementărilor din cuprinsul OUG nr. 108/2001, respectiv evitarea fărâmiţării proprietăţilor funciare şi favorizarea concentrării lor prin acordarea de sprijin financiar exploataţiilor agricole care îndeplinesc condiţiile referitoare la dimensiuni

Preşedinte,






Secretar,

            Ioan BÂLDEA




              Victor NEAGU

